Distell: Basta met brandewyn, alkohol nou vir hande | Netwerk24
Deur Nellie Brand-Jonker 26 Maart 2020 13:03
Die Stellenbosse drankmaatskappy Distell gaan nou met die vervaardiging van waterlose handreiniger en ander ontsmettingsmiddels begin omdat dié produk alkohol benodig en die maatskappy daaroor beskik.
’n Voorstelling van hoe die handreiniger kan lyk wat Distell nou gaan vervaardig.
Die maatskappy is een van talle wat in Suid-Afrika en oorsee hul normale bedrywighede opskort om in die lig van die koronavirus-pandemie met die verskaffing van noodsaaklike produkte soos reinigingsmiddels te help.
In Italië het maatskappye wat normaalweg parfuum vervaardig, ook begin om handreinigers te maak.
Die grootste bestanddeel van handreinigers wat teen die virus gebruik word, is alkohol.
Richard Rushton, uitvoerende hoof, sê hulle wil die regering help om die vinnige verspreiding van die virus te bekamp. Die maatskappy het 100 000 liter alkohol opsygesit hiervoor.
Die ander bestanddele van reinigers is waterstofperoksied en gliserien. Van die gliserien is tans in die Kaapse hawe en die produksie van die reinigers begin Maandag sodra dit ontvang is.
Na gelang van wat die regering se behoeftes is, sal die ontsmettingsmiddels ook aan hospitale verskaf word.
Volgens Distell sal die handreinigers gratis na weerlose gemeenskappe versprei word.
Die maatskappy werk saam die regering om dié gemeenskappe te identifiseer. Aanvanklik gaan 45 000 liter van die handreinigers vervaardig word, en dit sal deur die regering en nieregeringsorganisasies versprei word.
“Daar is ’n akute tekort aan suiwer alkohol om handreinigers en ontsmettingsmiddels te vervaardig en dit word dringend in hospitale en huishoudings benodig.
“Ons besef ons plig as ’n maatskappy wat in die drankbedryf betrokke is, en wil graag ons deel bydra,” lui Distell se verklaring.
“Hierdie pandemie is waarskynlik die grootste krisis waarmee ons land in ons nuwe demokrasie te kampe het.”
Intussen het die Rhodes-universiteit op Twitter gesê hy is druk besig om maskers vir die gemeenskap te vervaardig.
Rhodes University staff, guided by our Conference Manager, are very busy making masks for the community, including @HealthZA, #SANDF and others in essential services during #21daysLockdownSA #COVID2019 Thanks for keeping us safe! pic.twitter.com/ChoOcX0htT
— Rhodes University (@Rhodes_Uni) March 26, 2020
Die farmaseutiese studente is ook besig om handreinigers te ontwikkel.
Prof Rod Walker and his Pharmacy students are manufacturing sanitiser, according to the @WHO formula, for the University community and the Province to help fight the spread of #COVID2019. pic.twitter.com/VHLyYfgeB0
Meer oor: Distell | Handreinigers | Drank | Staat Van Inperking | Alkohol | Koronavirus | Noodsaaklike Dienste | Inperking | Drankbedryf | Covid-19